En 18-årig mand er i kritisk tilstand efter at være væltet på scooter i Danmarksgade i Frederikshavn. Klokken 02.12 natten til fredag lød alarmen, og politi og ambulance var hurtigt fremme ved den 18-årige mand, som var bevidstløs. Manden kom på intet tidspunkt til bevidsthed, og han blev kørt som traumepatient til Aalborg Universitetshospital, hvor han fredag morgen er i kritisk tilstand. Det er stadig uklart, hvorfor manden kørte galt. En bilinspektør har været på stedet for at undersøge omstændighederne omkring ulykken. - Der var ingen vidner, men hvis der er nogen, der har set ham komme kørende inden uheldet, hører vi meget gerne fra dem, siger Poul Falstersgaard, der er vagtchef ved Nordjyllands Politi. Den 18-årige havde styrthjelm på. De pårørende er underrettet. Har man set noget, kan man kontakte Nordjyllands Politi på 114.

Opsummering:
En yngre mand er kommet alvorligt til skade i en soloulykke i Frederikshavn natten til fredag. De pårørende er underrettet.